Betegtájékoztató 
a szürkehályog (katarakta) műtétről

Ez a tájékoztató segít Önnek eldönteni, hogy vállalja-e a katarakta műtétet. Az operáció előtt alá kell írnia a beleegyező nyilatkozatot, ezért fontos, hogy értse, hogy mi történik önnel a műtét előtt, alatt és után. 
Ha bármilyen kérdése van, írja le, és megkérdezheti kezelőorvosát.
A fájdalmas szemészeti vizsgálatokat, kezeléseket, és műtéti beavatkozásokat rendszerint helyi érzéstelenítéssel végezzük. A beavatkozást megelőzően, amennyiben szükséges a műtét előtt gyógyszeres előkészítést kap a kórteremben.

A szürkehályog
Az Ön szemész orvosa szürkehályog műtétet javasolt, mert a szemlencséje homályossá vált, megnehezítve mindennapos tevékenységének végzését. A szürkehályog műtét általában nem sürgős műtét. Ha nem operálják meg a kataraktáját, a látása ugyanolyan rossz marad, vagy tovább rosszabbodik, ennek üteme egyénenként változó. Ma már nem kell megvárni a szemlencse teljes elszürkülését.

A beavatkozást megelőzően a következőket kérjük:
•	Rendszeresen szedett gyógyszereit a beavatkozás napján is vegye be!
•	Amennyiben szemcseppet használ, azt cseppentse be, kontaktlencséjét vegye ki!
•	A beavatkozást megelőzően 6 órán belül szilárd ételt, kávét ne fogyasszon!
•	Folyadékot víz, tea formájában a beavatkozás előtt 2 óráig szükséglete szerint fogyaszthat. Azt követően kerülje a folyadékfogyasztást!
•	A műtét napján ne dohányozzon!
•	Ékszereit távolítsa el!
•	Körömlakkot, műkörmöt távolítsa el!
•	Amennyiben hallókészüléke van, azt hozza magával!
•	Kivehető műfogsorát műtét előtt vegye ki!

Az operáció
A műtét célja a homályos lencse eltávolítása, és műanyag lencse beültetése a szembe.
A műtét általában helyi érzéstelenítésben, szükség esetén altatásban zajlik. Az érzéstelenítés módját az operáló orvos Önnel előzetesen megbeszéli. Közvetlenül az operáció előtt pupillatágító cseppeket fog kapni. Helyi érzéstelenítés esetén ezután érzéstelenítőt kap. Ez vagy egyszerű érzéstelenítő szemcsepp lesz, és/vagy helyi érzéstelenítő injekció a szem körüli szövetekbe adva. Az altatásban végzett műtét esetén a műtéti előkészítésről az altató orvos tájékoztatja Önt.
A műtét alatt háton, nyugodtan kell feküdni. A műtét során a szürkehályogot eltávolítjuk, és előzetesen megtervezett és kiválasztott műanyag szemlencsét ültetünk be. Ennek lehetséges vagy szükséges típusairól (egyfókuszú, többfókuszú, toricus) az operáló orvos tájékoztatja. A műtét végén kötés kerülhet a szemre, a szemgolyó védelme céljából. 

A műtét után
Ha kellemetlen érzése lenne a műtét után, fájdalomcsillapítót bevehet. Ha panaszai nem enyhülnek, forduljon kezelő orvosához. A legtöbb esetben a sebgyógyulás 2-6 hetet vesz igénybe, ezután lehet felírni a szükséges új szemüveget.
A műtét után szemcseppeket fog kapni, melyet több hétig kell majd használni. A kórházban el fogják magyarázni, hogyan és milyen gyakran kell majd cseppenteni. A szemet nem szabad dörzsölni, kosz, por, ütés ne érje!
Egyes tünetek esetén azonnali kezelésre van szükség. Azonnal menjen a műtétet végző intézménybe, ha a következőket észleli:
•	Erős fájdalom
•	    Látásromlás
•	A szem fokozódó vörössége

A beavatkozás után 2 órán keresztül Önt megfigyelés alatt tartjuk.

Az érzéstelenítést követően otthonába kísérővel, gépkocsival távozhat. Szükség esetén gondoskodnia kell az Ön otthoni ellátásáról, felügyeletéről. A beavatkozást követően ételt, italt mértéktartóan fogyasszon. A műtét után leghamarabb 24 óra elteltével vehet részt aktívan az utcai forgalomban, vezethet autót, dolgozhat gépen, fogyaszthat alkoholt. 

A műtétet/beavatkozást követően Ön csak akkor bocsátható el, ha:

•	nem áll fenn sebészeti probléma
•	az Ön tudata, ítélőképessége tiszta
•	 önállóan képes járni
•	 tud önállóan inni, vizeletet üríteni
•	 nincs hányingere
•	 fájdalma egyszerű fájdalomcsillapítókkal jól csillapítható.

A látásjavulás valószínűsége
A műtét után olvashat, TV-t nézhet. A gyógyuló szemnek időre van szüksége, hogy a végleges látóélesség kialakulhasson.
A legtöbb szem látása javul a katarakta műtét után.
Ne feledje, hogy ha más betegsége is van, mint pl. cukorbetegség, zöldhályog vagy időskori szemfenék elváltozás, akkor a látás egy sikeres műtét után is rossz maradhat.

A szürkehályog műtét előnye 
A műtét legnagyobb előnye a látóélesség és színlátás javulása. A megválasztott műlencse segítségével a régebbi fénytörési hibát kompenzálni tudjuk. A műtét után távolra és/vagy közelre szüksége lehet szemüvegre.

A szakszerű kezelés esetén is igen ritkán műtét alatti és műtét utáni szövődmények léphetnek fel.

Néhány lehetséges szövődmény a műtét alatt:
•	A lencse hátsó tokjának a szakadása, amely meghiúsíthatja a műlencse beültetését. Ebben az esetben a műlencsét később, újabb műtét során ültetjük be. 
•	A lencsetok szakadásán keresztül lencsedarabok kerülhetnek a szem belsejébe, mely további műtétet tesz szükségessé.
•	A szivárványhártya sérülése.
•	A szem belsejébe történő vérzés.

Néhány lehetséges komplikáció a műtét után:
•	A szem vagy szemhéj véraláfutása
•	Magas szembelnyomás
•	Szaruhártya homályosság
•	A műlencse elmozdulása
•	Látóhártya vizenyő
•	Látóhártya leválás, mely a látás elvesztésével is járhat
•	Különböző mértékű szemgyulladás, mely a látás elvesztésével járhat
•	Allergia az alkalmazott szemcseppre

Manapság a szövődmények igen ritkák és a legtöbb esetben eredményesen gyógyíthatók. Rendkívül ritka a jelentős látásromlás vagy látásvesztés. Bizonyos komplikációk fellépése esetén újabb műtétre lehet szükség.

A leggyakoribb szövődmény a hátsó tok elhomályosodása. A műtét után hónapokkal, ill. évekkel alakul ki. Ebben az esetben a lencse hátsó tokja, mely a műtét közben a helyén maradt, és tartja a műlencsét, homályossá válik. Ez látásromlást okoz, ami lézerkezeléssel gyógyítható.

Panasz, szövődmény esetén az alábbi telefonszámon kaphat tanácsot, illetve kérhet segítséget.

Telefonszám: Dr…………………………………………..

További kérdéseivel forduljon bizalommal kezelőorvosához.

Igazolom, hogy a fenti tudnivalókat megértettem, tudomásul vettem és elfogadom.

         …………………………………..…….		                            ......………………………………....
	       a felvilágosítást végző	              a kérdőívet kitöltő beteg, illetve 
		           orvos aláírása	                törvényes képviselője vagy
	      	             cselekvőképes személy aláírása

Műtéti beleegyező nyilatkozat szürkehályogműtét esetén

Általam ismert betegségeimről (például cukorbetegség, magas vérnyomás, vérzékenység, korábbi szemsérülés), valamint gyógyszerérzékenységemről kezelőorvosomat tájékoztattam.

Alulírott…………………………………………………………………………….	kijelentem, hogy betegségem megítélésére és a javasolt orvosi eljárásra vonatkozóan részletesen, személyre szólóan, közérthető szóhasználattal felvilágosítást megkaptam. A felvilágosítást, tájékoztatást megértettem. A beavatkozás lehetséges kockázataival, szövődményeivel, mellékhatásaival kapcsolatban minden kérdésem megválaszolást nyert. További kérdésem nincs, a fenti tudnivalókat megértettem, tudomásul vettem. 
A műtét feltétele a BAKF-be történő beleegyezés. 
Beleegyezem, hogy a szürkehályog műtétet végezzék el.

Jászberény,………………………………. 

…………………………………………….				 	……………………………………….
( kezelõorvos aláírása, bélyegzõje,)                                            ( beteg / törvényes képviselõ aláírása)

Az invazív beavatkozásokhoz a beteg írásbeli vagy – amennyiben erre nem képes – két tanú együttes jelenlétében, szóban vagy más módon megtett nyilatkozata szükséges (1997. évi Eütv. 15.§ (5).** 
………………………………………                          ….………………………………… 
   (1. tanú aláírása, lakcíme)                                        (2. tanú aláírása, lakcíme)
*a helyes válasz aláhúzandó
**  két tanú aláírása csak ezekben az esetekben szükséges